ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Δεκεμβρίου 1994 για τον καθορισμό των όρων εισαγωγής των μελισσοκομικών προϊόντων από τρίτες χώρες που προορίζονται να χρησιμοποιηθούν στη μελισσοκομία (Κείμενο που παρουσιάζει ενδιαφέρον για τον ΕΟΧ) (94/860/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/118/ΕΟΚ του Συμβουλίου της 17ης Δεκεμβρίου 1992 για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (1), όπως τροποποιήθηκε τελευταία από την απόφαση 94/723/ΕΚ της Επιτροπής (2), και ιδίως το άρθρο 10 παράγραφος 2 στοιχεία α) και γ),

Εκτιμώντας:

ότι στο παράρτημα Ι κεφάλαιο 12 της προαναφερόμενης οδηγίας καθορίζονται οι όροι εισαγωγής των μελισσοκομικών προϊόντων που προορίζονται να χρησιμοποιηθούν στη μελισσοκομία-

ότι για εμπορικούς λόγους, τα προϊόντα αυτά πρέπει να συνοδεύονται από εμπορικό έγγραφο-

ότι για να είναι δυνατός ο έλεγχος των εισαγωγών των προαναφερθέντων προϊόντων, οι εισαγωγές αυτές θα πρέπει να συνοδεύονται από παρόμοιο έγγραφο στο οποίο να προσδιορίζεται, μεταξύ άλλων πληροφοριακών στοιχείων, η φύση των προϊόντων-

ότι τα προϊόντα αυτά πρέπει να πληρούν τις απαιτήσεις που επιβάλλονται από το άρθρο 8 στοιχείο α) της οδηγίας 92/65/ΕΟΚ του Συμβουλίου (3)-

ότι στην περίπτωση κατά την οποία ένα κράτος μέλος λαμβάνει συμπληρωματικές εγγυήσεις όσον αφορά την ακαρίαση για τις ενδοκοινοτικές συναλλαγές μελισσών και για την εισαγωγή τους από τρίτες χώρες, σύμφωνα με το άρθρο 14 παράγραφος 2 της οδηγίας 92/65/ΕΟΚ, αυτό το κράτος μέλος μπορεί να απαιτήσει τις ίδιες εγγυήσεις για τις ενδοκοινοτικές συναλλαγές και τις εισαγωγές από τρίτες χώρες μελισσοκομικών προϊόντων που προορίζονται να χρησιμοποιηθούν στη μελισσοκομία- ότι κανένα κράτος μέλος δεν έλαβε συμπληρωματικές εγγυήσεις-

ότι έχει καθορισθεί νέο καθεστώς πιστοποιήσεως και ότι θα πρέπει να προβλεφθεί προθεσμία για την εφαρμογή του-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη επιτρέπουν την εισαγωγή μελισσοκομικών προϊόντων που προορίζονται να χρησιμοποιηθούν στη μελισσοκομία, εάν τα εμπορικά έγγραφα που συνοδεύουν την αποστολή περιλαμβάνουν τα πληροφοριακά στοιχεία που καθορίζονται στο παράρτημα Α.

Άρθρο 2

Η παρούσα απόφαση εφαρμόζεται από την 1η Μαρτίου 1995.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 20 Δεκεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 62 της 15. 3. 1993, σ. 49.

(2) ΕΕ αριθ. L 288 της 9. 11. 1994, σ. 48.

(3) ΕΕ αριθ. L 268 της 14. 9. 1992, σ. 54.

ΠΑΡΑΡΤΗΜΑ Α

Χώρα καταγωγής:

Επωνυμία της επιχειρήσεως παραγωγής:

Αύξων αριθμός καταχωρήσεως της επιχειρήσεως παραγωγής:

Φύση του προϊόντος:

"Μελισσοκομικό(ά) προϊόν(τα) που προορίζονται να χρησιμοποιηθούν αποκλειστικά στη μελισσοκομία και κατάγεται(ονται) από περιοχή ακτίνας τριών χιλιομέτρων που είναι απαλλαγμένη από την αμερικανική σηψιγονία η οποία είναι μια ασθένεια υποχρεωτικής δηλώσεως πριν από 30 ημέρες τουλάχιστον".

Σφραγίδα της αρμόδιας αρχής που έχει αναλάβει την εποπτεία της αναγνωρισμένης επιχειρήσεως παραγωγής.